**AZƏRBAYCAN RESPUBLİKASI**

*Əlyazması hüququnda*

**ALİ TƏHSİL SAHƏSİNDƏ İNSAN RESURSLARININ İDARƏ EDİLMƏSİNİN TƏŞKİLİNİN TƏKMİLLƏŞDİRİLMƏSİ İSTİQAMƏTLƏRİ**

İxtisas: 5312.01 – “Sahə iqtisadiyyatı”

Elm sahəsi: 53 – İqtisad elmləri

İddiaçı: **Asəf Əsəd oğlu Kazımov**

Fəlsəfə doktoru elmi dərəcəsi

almaq üçün təqdim edilmiş dissertasiyanın

**AVTOREFERATI**

**Bakı – 2023**

Dissertasiya işi Azərbaycan Universitetinin “Maliyyə və iqtisadiyyat” kafedrasında yerinə yetirilmişdir.

|  |  |
| --- | --- |
| Elmi rəhbər: | iqtisad elmləri doktoru, professor  **Rövşən Rasim oğlu Quliyev** |
| Rəsmi opponentlər: | iqtisad elmləri doktoru, dosent  **Aqil Məhiyəddin oğlu Əsədov**  iqtisad elmləri üzrə fəlsəfə doktoru, dosent  **Fikrət Vəli oğlu Quliyev**  iqtisad elmləri üzrə fəlsəfə doktoru, dosent  **Rahim Fərahim oğlu Sadıqov** |

Azərbaycan Respublikası Prezidenti yanında Ali Attestasiya Komissiyasının Azərbaycan Kooperasiya Universitetinin nəzdində fəaliyyət göstərən Azərbaycan Kooperasiya Universiteti və Bakı Biznes Universitetinin ED 2.46 Birgə Dissertasiya Şurası.

|  |  |
| --- | --- |
| Birgə Dissertasiya şurasının  sədri: | AMEA-nın həqiqi üzvü,  iqtisad elmləri doktoru, professor  **Ziyad Əliabbas oğlu Səmədzadə** |
| Birgə Dissertasiya şurasının  elmi katibi: | iqtisad elmləri üzrə fəlsəfə  doktoru, dosent  **Samirə Yaşar qızı Məmmədova** |
| Elmi seminarın sədri: | Əməkdar kənd təsərrüfatı işçisi,  iqtisad elmləri doktoru, professor  **İslam Hacı oğlu İbrahimov** |

**İŞİN ÜMUMİ XARAKTERİSTİKASI**

**Mövzunun aktuallığı və işlənmə dərəcəsi*.*** Milli iqtisadiyyatın dayanıqlığı və innovasiyalı inkişafının təmin olunması bütövlükdə ölkədə insan kapitalının inkişaf etdirilməsi mexanizmlərindən əhəmiyyətli dərəcədə asılıdır. Dayanıqlı iqtisadi artımın təmin olunması, istehsal və sosial sahənin qarşılıqlı əlaqəsinin genişləndirilməsi, ölkədə innovasiya yönümlü fəaliyyətinin inkişaf etdirilməsi bu proseslərdə təhsil sisteminin fəal iştirakını tələb edir. Bu baxımdan ali təhsil sistemində insan resurslarının idarə edilməsinin səmərəli mexanizmlərinin işlənib hazırlanması və tətbiqi, onun səmərəliliyinin təmin olunmasında yeni alət və vasitələrinin üzə çıxarılması mühüm əhəmiyyət kəsb edən elmi məsələ kimi qarşıda durur. Ölkənin yeni innovasiyalı inkişaf yoluna qədəm qoyması zəruriyyəti milli rəqabətqabiliyyətli kadrların hazırlığımım səmərəliliyinin və effektivliyinin artırılmasını zəruri vəzifə kimi qarşıya qoymuşdur. Bu da öz növbəsində ali təhsil müəssisələrində tədrisin innovvasiyalı metodlarına keçid, elmi, elmi-texniki və innovasiyalı fəaliyyətin aktivləşməsini tələb edir. Öz növbəsində bu tədbirlərin həyata keçirilməsi ali təhsil müəssisələrində yüksək ixtisaslı, peşəkar kadrlar olmadan mümkün deyil. Ölkənin innovasiya yönümlü və yüksək elmi potensiala malik ali təhsil sisteminin formalaşmasının və ayrıca hər bir ali məktəbin kadr hazırlığının səmərəliliyinin təmin olunmasının mühüm ilkin şərtlərindən biri təşkilatda effektiv insan resursları menecmentinin mövcud olmasıdır. Yüksək ixtisaslı kadr hazırlığı sahəsində iqtisadi münasibətlərin geniş vüsət alması, bu sahədə insan resurslarının keyfiyyətinə qarşı qoyulan tələblərin artması və təhsil xidmətləri bazarında rəqabətin kəskinləşməsi, təhsil sahəsində informasiya və kommunikasiya texnologiyalarının kütləvi tətbiqi ilə əlaqədar olaraq müasir şəraitdə ali məktəblərdə insan resurslarının idarə edilməsinin əhəmiyyəti artmışdır. Bu da kadr hazırlığı və təhsil xidmətləri bazarında ixtisaslı kadrların ali təhsil müəssisələrinə cəlb edilməsi uğrunda rəqabətin kəskinləşməsinə gətirib çıxarır. Ölkədə insan kapitalının inkişafının təmin olunmasında, təhsil sistemindəki insan resurslarının idarə edilməsinin müasir meylləri, Azərbaycanın təhsil xidmətləri bazarının fəaliyyət xüsusiyyətləri və müasir bilik iqtisadiyyatının qlobal inkişaf trendləri nəzərə almaqla ali təhsil müəssisələrində insan resurslarının idarə edilməsinə kompleks yanaşmanın formalaşdırılması zərurəti bu problemlərin aktuallığını müəyyən edir.

Dünya iqtisadiyyatında baş verən qlobal pandemiya, siyasi, sosial və iqtisadi sferadakı böhran prosesləri bir çox ölkələrin ictimai-iqtisadi həyatına, o cümlədən, insan amilinin inkişafına öz təsirini göstərməkdədir. Bu nöqteyi-nəzərdən, elm, təhsil sferasının davamlı inkişafının təmin olunması və meydana çıxan problemlərin həlli əhəmiyyətli dərəcədə insan kapitalının inkişaf etdirilməsilə bağlıdır. Bu baxımdan, ali təhsil, kadr hazırlığı sahəsində mövcud ictimai və sosial risklərin təsirinin yumşaldılması və insan resurslarının ali təhsil müəssisələrində səmərəli idarə olunması metodlarının işlənib hazırlanması mütləqdir. Azərbaycan Respublikasında bu mexanizmlərin kompleks-sistemli şəkildə tədqiqi hazırki dövrdə çox aktual məsələlərdən biridir. Qeyd olunan məqamlar dissertasiya işinin mövzusunun aktuallığını şərtləndirən amillərdir.

İqtisad elmində insan resurslarının idarə olunması, sosial sferanın, xüsusilə təhsil sisteminin fəaliyyət xüsusiyyətlərinin və onun inkişafı problemlərinin, təşkilatlarda heyətin idarə olunması məsələlərinin öyrənilməsinə kifayət qədər elmi tədqiqatlar həsr edilmişdir. Azərbaycanlı tədqiqatçılardan insan kapitalı, heyətin idarə olunması, insan resurslarının idarə edilməsi, demoqrafiya və kadr təminatı, mütəxəssis hazırlığı, əmək resursları və sosial sferanın idarə edilməsi sahəsində meydana çıxan problemlərin həllinə dair Z.Ə.Səmədzadə, E.R.İbrahimov, E.A.Quliyev, T.Ə.Quliyev, Ş.M.Muradov, Ə.Q.Əlirzayev, T.N.Əliyev, İ.M.Abbasov, İ.H.İbrahimov, B.X.Ataşov, K.A.Şahbazov, Ə.X.Nuriyev, Q.Ə.Səfərov, D.Ə.Vəliyev, R.Ə.İsgəndərov, R.Ş.Muradov və s. tərəfindən araşdırılmışdır.

Rusiya və MDB məkanı tədqiqatçılarından T.Y.Bazarov, B.L.Yeremin Q.V.Şekin, V.H.Latova, A.Y.Kibanov, Q.F.Krasnojeno­va, T.B.Samatova, S.L.Tarasova, A.P.Radkeviç və başqaları müəssisələrdə insan resurslarının idarə olunması problemlərinin müxtəlif aspektlərinə dair araşdırmalar aparmışlar. Xarici iqtisadçı alimlərdən bu problemləri Ç.Mabey, G.Salaman, [J.Storey](https://www.wiley.com/en-us/search?pq=%7Crelevance%7Cauthor%3AJohn+Storey), M.Armstronq, R.Huanq və başqaları tərəfindən araşdırılmışdır.

Qeyd olunan tədqiqatların elmi və praktiki əhəmiyyətini azaltmadan qeyd etmək istərdik ki, bütövlükdə Azərbaycanın ali təhsil sistemində insan resurslarının idarə olunması və inkişafı problemləri, onların səmərəli təşkili aspektlərinin kompleks-sistemli şəkildə tətqiqi aparılmamışdır. Azərbaycan iqtisadiyyatında baş verən son dəyişikliklər fonunda hazırki dövrdə ali təhsil sisteminin sisteminin inkişafı, kadr hazırlığının səmərəli mexanizmlərinin işlənib hazırlanmasına, eləcə də ali məktəblərdə heyətin idarə olunması sisteminin metod və üsullarının təkmilləşdirilməsinə hazırda böyük ehtiyac duyulur. Qeyd olunanlar tədqiqatın məqsədinin formalaşdırılmasını şərtləndirən amillər kimi çıxış etmişdir.

**Tədqiqatın obyekti və predmeti.**Tədqiqatın obyektiniAzərbaycan Respublikasının ali təhsil müəssisələri təşkil edir.

Tədqiqatın predmetini isəali təhsil müəssisələrində insan resurslarının idarə edilməsi zamanı meydana çıxan münasibətlər sistemi təşkil edir.

**Tədqiqatın məqsəd və vəzifələri.**Tədqiqatın məqsədiali təhsil sahəsinin inkişafı və burada insan resurslarının idarə edilməsinin elmi əsaslarının tədqiqi, həmçinin ali təhsil müəssisələrində heyətin idarə edilməsı sisteminin fəaliyyət mexanizmlərinin təhlili əsasında Azərbaycanın ali təhsil sisteminin inkişafının təkmilləşdirilməsi istiqamətlərini müəyyən etməkdən ibarətdir.Qarşıya qoyulan məqsədə çatmaq üçün aşağıdakı vəzifələrmüəyyənləşdirimiş vəyerinə yetirilmişdir:

* İnsan resurslarının idarə edilməsi problemlərinin araşdırılmasına dair bir çox nəzəri və metodoloji yanaşmaları müəyyən etmək;
* Ali təhsil sahəsində insan resurslarının idarə edilməsi sisteminin fəaliyyət xüsusiyyətlərini (sahənin elmə və tədrsə bağlılığı) müəyyən etmək;
* Azərbaycanda ali təhsil sahəsinin və insan resurslarının inkişaf dinamikasını tədqiq etmək;
* Azərbaycanın ali təhsil sistemində kadr hazırlığı sahəsindəki problemləri üzə çıxarmaq və insan resurslarının idarə edilməsinin ali təhsil sisteminin inkişafına təsirini qiymətləndirmək;
* Ölkənin ali təhsil sistemində insan resurslarının idarə edilməsinin müasir vəziyyətini təhlil edib qiymətləndirmək;
* Azərbaycanın ali təhsil sisteminin inkişafının təmin olunmasında insan resurslarının idarə edilməsinin rolunu müəyyən etmək;
* Milli ali təhsil sisteminin və rəqabətqabiliyyətli insan kapitalının inkişaf perspektivlərini müəyyən etmək;
* Ali təhsil müəssisələrində heyətin idarə olunması sisteminin təkmilləşdirilməsi üzrə təklif və tövsiyələri hazırlamaq.

**Tədqiqat metodları.** Tədqiqatın nəzəri əsasını elmi və inzibatı idarəetmə, davranış idarəetmə məktəbinin, klassik və müasir dövrün görkəmli iqtisadçı alimlərinin müvafiq elmi, nəzəri-metodoloji əsaslandırmaları, yerli və xarici alimlərin təhsil sisteminin inkişafı və səmərəli fəaliyyəti, insan resurslarının menecmentinin təşkili problemlərinə həsr edilmiş əsərləri təşkil edir. Tədqiqat prosesində təhlil-sintez, müqayisəli təhlil, sistemli təhlil, situasiyalı yanaşma, iqtisadi-statistik qruplaşdırma, induksiya-deduksiya, məntiqi ümumiləşdirmə və s. metodlardan geniş istifadə edilmişdir.

**Müdafiəyə çıxarılan əsas müddəalar.**Müdafiəyə yeni və ya yenilikçilik elementlərini ehtiva edən aşağıdakı əsas müddəalar çıxarılır:

1. İnsan resurslarının idarə edilməsi sahəsindəki inkişaf problemlərinə dair müxtəlif nəzəri və metodoloji yanaşmaların təhlili əsasında konseptual ümumiləşdirilmələrə olan zərurətin müəyyənləşdirilməsi;
2. Təhsil sistemində insan resurslarının idarə edilməsinin insitusional-sosioloji və metodoloji əsasları təhlil edilərək onun bir sıra spesifik xüsusiyyətləri müəyyənləşrilmək və onları tədqiq etmək;
3. Ölkənin ali təhsil sistemində insan resurslarının inkişafının təhsil mexanizmləri təhlilini aparmaqla və onun xüsusiyyətlərini müəyyənləşdirmək;
4. Azərbaycanda ali təhsil sisteminin inkişaf dinamikası təhlil edilməsi və burada insan resurslarının idarə edilməsinin müasir vəziyyətinin qiymətləndirilməsi;
5. Ölkənin ali təhsil müəssisələrində insan resurslarının idarə edilməsi sahəsindəki əsas problemləri araşdırmaq, onların milli ali təhsil sisteminin inkişafına təsirinin səviyyəsini müəyyən etməklə, bu problemlərin həlli üzrə təkliflərin verilməsi;
6. Yerli və xarici təsrübənin müqayisəli təhlilləri əsasında, ali təhsil sisteminin inkişafında insan resurslarının idarə edilməsinin qabaqcıl metodlarının ölkəmizin təhsil müəssisələrində tətbiqi istiqamətlərini müəyyən etmək;
7. Pandemiya, böhran dövrlərində ali təhsil müəssisələrinin fəaliyyəti və insan resurslarının idarə edilməsi praktikası təhlil edilərək müasir qlobal çağırışlara uyğun onlayn və distant təhsilin eləcə də pedaqoji heyətin işinin təşkili üzrə təkliflərin verilməsi;
8. Ali təhsil müəssisələrində insan resurslarının idarə edilməsi sisteminin təkmilləşdirilməsi istiqamətində təkliflər vermək;
9. Milli ali təhsil sistemində insan resurslarının inkişafının təmin olunması və idarə edilməsi mexanizmlərinin səmərəliliyinin artırılması üzrə təklif və tövsiyələr işlənib hazırlanması.

**Tədqiqatın elmi yeniliyi**. Azərbaycanın ali təhsil sahəsinin inkişaf səviyyəsi və ali təhsil müəssisələrində insan resurslarının idarə edilməsi sisteminin fəaliyyət xüsusiyyətləri təhlil edilərək ali təhsil sisteminin səmərəli fəaliyyəti və bu sahədə insan resurslarının idarə edilməsi mexanizmlərinin təkmilləşdirilməsi üzrə elmi və praktiki cəhətdən əsaslandırılmış təklif və tövsiyələrin işlənib hazırlanmasından ibarətdir. Bu baxımdan **nəzəri, elmi və praktiki aspektdə** aşağıdakı elmi yeniliklər əldə edilmişdir:

* Ali təhsilin inkişafı və insan resurslarının idarə edilməsi sahəsindəki nəzəri və metodoloji yanaşmaların konseptual ümumiləşdirilməsi aparılmışdır;
* İnsan resurslarının idarə edilməsi sahəsində ali təhsil müəssisələrinin fəaliyyətinin spesifik xüsusiyyətləri (sahənin elmə və tədrsə bağlılığı) tədqiq olunmuş, təkliflər verilmişdir;
* Azərbaycanın ali təhsil sistemində milli rəqabətqabiliyyətli kadr hazırlığının xüsusiyyətlərinin təhlili aparılmışdır;
* Ölkədə ali təhsil sisteminin inkişaf dinamikası təhlil edilmiş və burada insan resurslarının idarə edilməsinin müasir vəziyyəti qiymətləndirilmişdir;
* Ali təhsil müəssisələrində insan resurslarının idarə edilməsi sahəsindəki əsas problemlər aşkarlanmış və onların milli ali təhsil sisteminin inkişafına təsirinin səviyyəsi müəyyən edilmişdir;
* Azərbaycanın ali təhsil sisteminin inkişafında insan resurslarının idarə edilməsinin qabaqcıl metodlarının rolu müəyyən edilmişdir;
* Ali təhsil müəssisələrində heyətin idarə edilməsi sisteminin təkmilləşdirilməsi istiqamətləri müəyyən edilmişdir;
* Azərbaycanda ali təhsil sahəsində insan resurslarının inkişafının təmin olunması mexanizmlərinin səmərəliliyinin artırılması üzrə tədbirlər işlənib hazırlanmış, təklif və tövsiyələr verilmişdır.

**Tədqiqatın nəzəri və praktik əhəmiyyəti.**Tədqiqat işinin nəticələri Respublikada ali təhsil sahəsinin inkişafının təmin olunması və təhsil müəssisələrində insan resursları menecment mexanizmlərinin təkmilləşdirilməsi zamanı nəzərə alına bilər. Həmçinin, əldə olunan nəticələr ali məktəblərdə tədris olunan “Menecment”, “İnsan resurslarının idarəolunması”, “Təhsilin iqtisadiyyatı” və s. profilli fənnlərin tədrisi prosesində müvafiq mövzuların şərh olunmasında istifadə oluna bilər.

**Aprobasiyası və tətbiqi.** Dissertasiyanın əsas müddəaları və tədqiqat işinin əsas nəticələri respublikada və xaricdə keçirilmiş Beynəlxalq Elmi Konfranslarda məruzə edilmişdir. Tədqiqat işindən irəli gələn bəzi elmi yeniliklər, əməli təklif və tövsiyələr müəllifin yerli və xarici elmi nəşrlərdə dərc etdirdiyi elmi məqalələrdə öz əksini tapmışdır. Tədqiqat işinin nəticələri Azərbaycan Universitetində “Müasir dünyada inteqrasiya və müqavimət prosesləri” mövzusunda keçirilmiş Beynəlxalq elmi konfransda (Bakı, 2012), Bakı Mühəndislik Universitetində Ümummilli lider Heydər Əliyevin anadan olmasının 97-ci il dönümünə həsr olunmuş Gənc Tədqiqatçıların IV Beynəlxalq elmi konfransda (Xırdalan, 2020), Ümummilli lider Heydər Əliyevin anadan olmasının 98-ci il dönümünə həsr olunmuş Gənc Tədqiqatçılarin V Beynəlxalq elmi konfransda (Xırdalan, 2021), İqtisadi İnkişaf və Sosial Araşdırmalar İnsitutunun (İKSAD, Türkiyə) “Tokio sammiti-3. Müasir Elmlərin İnnovativ Tədqiqatları” mövzusunda keçirdiyi Beynəlxalq müasir elmi tədqiqatlar konfransda (Tokio, 2021), Taras Şevçenko adına Kiev Milli Dövlət Universitetində keçirilmiş “VI Beynəlxalq Sosial elmlər” konfransda (Kiev, 2021), Azərbaycan Turizm və Menecment Universitetində “İdarəetmədə multikultural dəyərlər” mövzusunda keçirilmiş Beynəlxalq elmi konfransda (Bakı, 2021), Bakı Mühəndislik Universitetində “İqtisadiyyat və idaəetmədə davamlı inkişaf: problemlər və perspektivlər” mövzusunda keçirilmiş Beynəlxalq elmi konfransda (Xırdalan, 2022) müzakirə edilmişdir. Həmçinin dissertasiya işinin tətbiqinə dair sorğu və təhlillər Azərbaycan Dövlət Pedaqoji Universitetində və Azərbaycan Universitetində aparılmışdır. Sorğu ümumilikdə 339 nəfər arasında keçirilmişdir ki, respodentlər tərəfindən müvafiq qaydalara uyğun olaraq cavablandırılmışdır.

**Dissertasiya işinin yerinə yetirildiyi təşkilatın adı:**dissertasiya işi Azərbaycan Universitetinin “Maliyyə və iqtisadiyyat” kafedrasında yerinə yetirilmişdir.

**Dissertasiyanın struktur bölmələrinin ayrılıqda həcmi qeyd olunmaqla dissertasiyanın işarə ilə ümumi həcmi** Dissertasiya işi giriş, 3 fəsil, nəticə və 128 sayda ədəbiyyat siyahısından ibarətdir. Giriş 19247 işarədən, birinci fəsil 66793 işarədən, ikinci fəsil 66357 işarədən, üçüncü fəsil 55873 işarədən, nəticə 10053 işarədən və istifadə edilmiş 128 sayda ədəbiyyat siyahısı 18345 işarədən ibarətdir. Dissertasiyanın işinin ümumi həcmi 147 səhifədir. Dissertasiyanın ümumi mətn hissəsi (cədvəllər, qrafiklər, əlavələr və ədəbiyyat siyahısı istisna edilməklə) 118 səhifə kompüter yazısı və ya 231323 işarə təşkil edir. Dissertasiya işində 19 cədvəl, 10 şəkil verilmişdir.

**TƏDQİQATIN ƏSAS MƏZMUNU**

Dissertasiyanın **giriş** hissəsində mövzunun aktuallığı və işlənmə dərəcəsi, tədqiqatın obyekti və predmeti, tədqiqatın məqsəd və vəzifələri, metodları, müdafiəyə çıxarılan əsas müddəalar, tədqiqatın elmi yeniliyi, onun nəzəri və praktiki əhəmiyyəti, aprobasiyası və tətbiqi, işin ümumi həcmi barədə geniş şərh verilmişdir.

**Ali təhsil sahəsində insan resurslarının idarə edilməsinin nəzəri metodoloji əsasları adlı birinci fəsilin birinci paraqrafında “İnsan resurslarının idarə edilməsinin konseptual əsaslarının formalaşmasının sosial-iqtisadi və tarixi inkişaf mərhələləri**” nəzərdən keçirilmişdir. “**Təhsil sistemində insan resurslarının idarə edilməsinin institusional-sosioloji və metodoloji əsasları**” adlı ikinci paraqrafda insan resurslarının idarə edilməsinin təhsil mexanizmlərinin və aspektlərinin araşdırılması, həmçinin cəmiyyətin ziyalı təbəqəsinə aid olan və milli kadrların yetişdirilməsi ilə məşğul olan ali təhsil müəssisələrinin əmək kollektivlərinin idarəedilməsində mövcud yanaşmalar geniş şəkildə açıqlanmışdır. Burada əsas məqam kimi maddi dəyərlər və davranış normalarının toplusu, təşkilat üçün qəbul edilmiş qaydalar, ənənələr və müəyyən edilmiş standartlar üzrə keyfiyyətli təhsil xidmətlərinin göstərilməsi vurğulanmışdır. “**İnsan resurslarının inkişafının təhsil mexanizmləri**” adlı üçüncü paraqrafda isə təhsil müəssisələrində insan resursları idarə edilməsinin inkişaf istiqamətlərindən biri olan bəzi qiymətləndirmə mexanizmləri və onun komponentlərinin tədqiq olunmasının elmi və praktiki əhəmiyyətindən bəhs edilmişdir. Həmçinin təhsil müəssisələrində kadr işinin səmərəli təşkili məqsədi ilə kadrların əməyinin səmərəli qiymətləndirilməsinin aktual vəziyyətlərinin müəyyən edilməsi və kadr problemlərinin bir sıra konkret həlli məsələlərinin təhlili aparılmışdır. Bu təhlillərlə bərabər, ali təhsil müəssisələrində insan resurslarının idarə edilməsinin qiymətləndirilməsi və attestasiyasına dair aşağıda qeyd olunmuş təkliflər verilmişdir:

* Təhsil müəssisələrinin fəaliyyətində işgüzar mühitin formalaşması ilə yanaşı monitorinqlərin, həmçinin təşkilatçı və innovativ kadr təminatının aparılması;
* Təhsil müəssisələrinin fəaliyyətində sosial-iqtisadi proseslərinin dinamikliyinin sürətləndirilməsi;
* Təhsil müəssisələrdə insan resurslarının idarə edilməsində qiymətləndirmə və attestasiyanın aparılmasında bir sıra bürokratik səbəb yaradan münasibətlərinin minumuma endirilməsi.

**Ali təhsil sistemində insan resurslarının idarə edilməsinin müasir vəziyyətinin təhlili və qiymətləndirilməsi adlı ikinci fəsilin “Azərbaycanda ali təhsil sisteminin və inkişaf dinamikasının təhlili**” adlı birinci paraqrafında Azərbaycanda əmək ehtiyatlarının inkişaf dinamikası göstəriciləri, ölkədə kadr hazırlığınin göstəriciləri təhlil edilmişdir. Həmçinin Azərbaycanda mütəxəssis hazırlığının ən əsas həlqələrindən biri olan ali təhsil sahəsinin əsas göstəricilərindən olan dövlət аli təhsil müəssisələri, qeyri-dövlət аli təhsil müəssisələri, dövlət ali təhsil müəssisələrində təqaüd alan tələbələrin sayı, dövlət ali təhsil müəssisələrində müqavilə ilə oxuyan tələbələrin sayı, ali təhsil müəssisələrinin mütəxəssis hazırlığının yekun göstəriciləri, MDB-yə üzv olan ölkələr üzrə ali təhsil müəssisələrində oxuyan tələbələrin sayı illər üzrə statistik göstəricilərə əsasən geniş şəkildə təhlil edilmişdir. **“Ölkənin ali təhsil sistemində insan resurslarının idarə edilməsinin müasir vəziyyətinin qiymətləndirilməsi”** adlı ikinci fəsilin ikinci paraqrafında dövlət və qeyri-dövlət ali təhsil müəssisələrində professor-müəllim heyəti o cümlədən, dövlət ali təhsil müəssisələrində professor-müəllim heyəti, qeyri-dövlət ali təhsil müəssisələrində professor-müəllim heyətinin müvafiq say (faizlə) göstəriciləri ətraflı təhlil edilmişdir. Məsələn bu təhlillər sırasında müvafiq dövr ərzində təhlillər göstərir ki, ali təhsil müəssisələrində insan resurslarının idarə edilməsi ayrıca bir istiqamət olaraq mütəmadi olaraq tədqiq edilməsi, ölkənin müvafiq təhsil siyasətinin təmin olunması ilə yanaşı bu imkanları təmin edəcək mütəxəssislərin formalaşması, onların yaradıcı imkanlarında idarəetmə bacarıqları ilə yanaşı elm və təhsilə bağlılıqlarının da olmasını şərtləndirir. Bu nöqteyi nəzərdən respublikamızın ali təhsil müəssisələrinin insan resurslarının strukturunun detallı təhlili mühüm əhəmiyyət kəsb edir. **“Xarici ölkələrdə və milli ali təhsil sistemində insan resurslarının idarə edilməsi təcrübəsinin müqayisəli təhlili”** adlı üçüncü paraqrafda isə yerli ali təhsil müəssisələrində insan resurslarının idarə olunması sistemində xarici təcrübəni tətbiq etmək üçün ölkənin sosial-mədəni və milli xüsusiyyətləri araşdırılmışdır.

Bunun üçün ilkin mərhələdə ABŞ, Yaponiya, İngiltərə, Rusiya və Azərbaycanın mədəni xüsusiyyətlərini müqayisə edərək qeyd olunan ölkələrin parametrlərini bizim ölkənin parametrlərinə uyğunluq dərəcəsini üzə çıxarmaqla İngiltərə, ABŞ və Yaponiyanın təcrübəsinin öyrənilməsini klassik menecmentin iki məktəbi-amerika və yapon menecmentinin fərqli metodlarının tətbiqi aspektindən, Rusiyanın təcrübəsinin öyrənilməsini bizim ölkəmiz kimi post-sovet idarəetmə xüsusiyyətlərinə malik olan ölkənin təcrübəsinin öyrənilməsi və müqayisəsi tərəfimizdən zəruri hesab edilmişdir. Bu təhlil üçün Hofsted cədvəlinin göstəricilərindən istifadə edilmişdir. Qeyd edək ki, rəsmi olaraq Azərbaycan üzrə Hofstedin qiymətləndirmə göstəricilər üzrə hesablanmış nəticələr mövcud olmadığı üçün ölkə əhalisinin sosial-mədəni fərqləri haqqında da təxmini nəticələr əsasında fikir yürütmək olar.Beləliklə, bu təhlilin məlumatları əsasında irəli sürdüyümüz ilk fərziyyələrimiz aşağıdakılardan ibarətdir:

* Azərbaycan mədəniyyəti Rusiya və təhlili aparan digər xarici ölkələrlə müqayisədə daha çox şərq yönümlüdür;
* eyni zamanda Azərbaycan uzun müddət SSRİ-nin tərkibində olduğu üçün post-sovet mədəniyyətinin xüsusiyyətləri də müşahidə olunur;
* eləcə də burada Qafqaz mədəniyyəti və “qərbləşmə”-nin təsiri də müşahidə olunur.

***Cədvəl 1.***

***Müxtəlif ölkələrdə milli qruplar arasında mədəni fərqlərin müəyyən edilməsi üçün Höfsted təhlili***

|  |  |  |  |  |  |
| --- | --- | --- | --- | --- | --- |
| ***Mədəniyyət parametrləri*** | | | | | |
| ***Ölkələr*** | ***Hakimiy-yətin məsafəli-liyi*** | ***Qeyri-müəyyən-likdən qaçış*** | ***Fərdiyyə-çilik və kollek-tivizm*** | ***Kişi və ya qadın yanaş-ması*** | ***Gələcəyə yönüm-lülük*** |
| Rusiya Feredasiyası | 92 | 94 | 38 | 35 | 80 |
| ABŞ | 39 | 45 | 90 | 61 | 28 |
| Yaponiya | 53 | 91 | 45 | 94 | 79 |
| Böyük Britaniya | 34 | 34 | 88 | 65 | 24 |
| Azərbaycan | 54,5 | 66 | 65,3 | 63,8 | 52,8 |
| Qeyd | (92+39+53+34)/4=54,5 | (94+45+91+34)/4=66 | (38+90+45+88) /4=65,3 | (35+61+94+65) /4=63,8 | (80+28+79+24) /4=52,8 |

*Mənbə: Müəllifinin şəxsi təhlilləri və hesablamalarının nəticələri əsasında tərtib edilmişdir.*

Azərbaycan mədəniyyətinin qərb, postsovet, şərq və qafqaz mentaliteti xüsusiyyətlərindən ibarət olması haqda fikrimizi bir daha təsdiq edilmiş hesab etmək olar. Yuxarıda qeyd etdiyimiz kimi, idarəetmə üslubu ölkənin mədəni xüsusiyyətlərindən əhəmiyyətli dərəcədə asılıdır və bu amil heyətin idarə olunmasına güclü şəkildə təsir edir. Deməli, qabaqcıl xarici təcrübənin Azərbaycanda tətbiqi üçün müxtəlif ölkələrin bizim ölkəmizə ən uyğun mütərəqqi təcrübəsini seçmək məqsədə uyğundur.

**Azərbaycanın ali təhsil sisteminin inkişafının təmin olunmasında insan resurslarının idarə edilməsi sisteminin təkmilləşdirilməsi istiqamətləri** **adlı üçüncü fəsilin** “**Azərbaycanın ali təhsil sahəsində kadr hazırlığı və insan resurslarının idarə edilməsi sisteminin inkişafının prioritet istiqamətləri”** adlı birinci paraqrafında Azərbaycan Respublikasında tədris texnologiyalarının köklü surətdə yeniləndirilməsi, milli iqtisadiyyatın bütün səviyyələrində prinsipial yeni idarəetmə sisteminin strukturunun yaranması, ali təhsil prosesinin sosial-iqtisadi inkişafla balanslaşdırılması, eləcə də bu balanslaşdırmanm həm milli, həm regional və sahəvi, həm də ayrıca götürülmüş ali təhsil müəssisəsi səviyyəsində ali məktəbin idarə olunmasının yeni metodlarının işlənib hazırlanması və tətbiqi ilə bağlı məsələlər qeyd edilmişdir. Bu baxımdan hesab edirik ki, Azərbaycanın ali təhsil müəssisələrinin strateji planlaşdırılması və idarə olunması üçün bu ali məktəblərin idarə edilməsi və strateji planlaşdırılmasının balanslaşdırılmış göstəricilər sistemi modelinin işlənib hazırlanması və tətbiqi aktual bir məsələdir. Ölkənin sosial-iqtisadi inkişafının strateji istiqamətlərindən birini ali təhsil potensialının istifadə olunması kimi müəyyən etmək olar. Hesab edirik ki, ali təhsilin inkişafının idarə olunması üçün həm ölkə, həm regional və sahəvi, həm də ayrıca təhsil müəssisi səviyyəsində ali təhsilin keyfiyyətinin idarə olunması sisteminin yeni əsaslarla işlənib hazırlanması,bu sahədə yeni standartlar və meyarların işlənib hazırlanması və tətbiqi zəruridir. Bu sistemin səmərəli fəaliyyət göstərməsi üçün effektiv təşkiletmə və reallaşdırma mexanizmləri aşkarlanmalı, təsis və tətbiq edilməlidir.

**“Ali təhsil müəssisələrində insan resurslarının idarə edilməsi sisteminin təkmilləşdirilməsi istiqamətləri” adlı ikinci paraqrafda** aktual məsələlər sırasında hazırki dövrdə ölkənin ali məktəblərinin insan resurslarının idarə edilməsi üzrə inzibati-struktur bölmələrinin fəaliyyəti yenidən qurulmalı və bu fəaliyyət aşağıdakı istiqamətləri də əhatə etməlidir:

* Kadr siyasətinin inkişafı ilə bağlı strateji təhlili və proqnozlaşdırma;
* Vəzifə standartlarının əlaqələndirilməsi və idarəolunması;
* Effektiv işə qəbul sisteminin təşkili;
* Fəaliyyətin qiymətləndirilməsinin tətbiqi;
* Təlim və digər inkişaf proqramlarının tətbiqi;
* Karyera planlaşdırılması;
* Korporativ mədəniyyətin inkişafı və s.

“Ölkədə ali təhsil sahəsində insan resurslarının idarə edilməsi mexanizmlərinin səmərəliliyinin artırılması yolları” üçüncü paraqrafda isə ali təhsil sisteminin inkişafı sahəsində əsas problemləri qeyd edilmişdir. Bu problemlər sırasında:

* Xüsusilə, kadrların ehtiyatlarının texnoloji innovativ bilik səviyyəsinin idarə olunması sahəsində ali təhsil müəssisələrində insan resurslarının idarə edilməsi sisteminin kifayət qədər inkişaf etməməsi;
* Ali təhsil müəssisələrinin heyətinin əmək bazarındakı dəyişikliklərə çox da həssas olmaması;
* Hazırda təhsil sisteminin bütün idarəetmə səviyyələrində qeyri-səmərəliliyi;
* Azərbaycanın ali təhsil müəssisələrinin təcrübəsində kadr ehtiyatlarının keyfiyyətinin qiymətləndirilməsinin üstün metodlarının kifayət səviyyədə tətbiq edilməməsini qeyd etmək olar.

Ali təhsil müəssisələrində insan resursları menecmentinin keyfiyyətinin yüksəldilməsi zərurəti ilk növbədə ölkənin təhsil müəssisələrinin təhsil sahəsindəki müasir, qabaqcıl beynəlxalq təcrübənin tətbiqində və ali təhsil müəssisələrinin fəaliyyətinin ictimai və dövlət akkreditasiyası və tənzimlənməsi, həmçinin formal nəzarət prinsiplərindən daha təsirli və hərtərəfli, yəni keyfiyyət diaqnostikası nəzarəti metodlarına keçidlə əlaqədardır. Ali təhsil müəssisələrinin fəaliyyətinə nəzarət prosesində belə nəzarət prinsiplərinə keçidi ali təhsil sahəsində insan resurslarının idarə olunması sisteminin inkişafını əks etdirən dörd əsas qrup parametrləri nəzərdə tutmalıdır:

* 1. Ali təhsil müəssisələrinin kadr potensialının artırılması perspektivlərinin qiymətləndirilməsi;
  2. Ali təhsil müəssisələrinin kadr siyasətinin səmərəliliyinin qiymətləndirilməsi;
  3. İnsan resursları menecmenti, heyətin fəaliyyətinə daxili nəzarət və idarəetmə prosedurlarının qiymətləndirilməsi;
  4. Xüsusilə, özəl ali təhsil müəssisələrində korporativ idarəetmə və insan resurslarının idarə edilməsinin keyfiyyətinin qiymətləndirilməsi.

Dünyada baş vermiş COVİD-19 böhranından və II Qarabağ müharibəsindən sonra biz cəmiyyətimiz üçün daha ədalətli, sağlam, daha davamlı və əvvəlkindən daha yenilikçi olacaq bir gələcək qurmaq istəyirik. Bu səbəblərdən də qeyd edə bilər ki, tədqiqat və innovasiya, bu məqsədə nail olmaq üçün yeni ideyalar və yeni texnologiyalar yaratmaqla, onları tətbiq etməklə, davamlı təkmilləşdirməni stimullaşdırmaqla və məhsuldarlığı artırmaqla, insanların və icmaların daha yaxşı koordinasiya olunmasına kömək etməklə, maraqlı yeni karyera və dinamik yeni biznesləri dəstəkləyərək, dövlət xidmətlərini yaxşılaşdırmağa imkanlar yarada bilərik. Dünya təcrübəsindən göründüyü kimi, maliyyə orqanlarının sürətli hərəkətlərinin dəstəyi ilə bütün dünya alimləri öz səylərini bu qlobal prioritetə nail olmaq, ölkələr və sahələr (müvafiq peşələr) arasında əməkdaşlıq etmək, nəticələri açıq və tez bir zamanda mübadilə etmək üçün maraq göstərirlər. Buda öz növbəsində, sürətli məqsədli maliyyələşdirmə tədqiqatçılara və siyasətçilərə vacib məsələləri aydınlaşdırmaq və həll etmək üçün birləşməyə və müəssisələrə milli ehtiyacları ödəmək üçün yeni bir şəkildə əməkdaşlıq etməyə imkan verməkdədir. Yuxarıda əks olunanların fonunda, iqtisadçı alim prof. İ.İbrahimovun tədqiqatlarına əsasən qeyd edə bilərik ki, 2021-2022-ci tədris ilində ali təhsil müəssisələrinin sayı 51-ə çatmışdır. Burada təhsil alanların sayı müvafiq olaraq 212,1 min nəfər olmuşdur. Hazırda 51 ali təhsil müəssisəsindən 40-ı dövlət, 11-i qeyri dövlət ali təhsil müəssisələridir. Ali təhsil müəssisələrinin timsalında aparılan təcrübələr göstərir ki, təhsilin səviyyəsinə təsir göstərən bir çox amillər mövcuddur və bunlar işğaldan azad olunmuş Azərbaycanın Qarabağ iqtisadi rayonu ərazisində yaradılacaq təhsil müəssisələrində nəzərə alınmalıdır:

* Bütün mövcud ali təhsil müəssisələrində innovativ təlim metodlarından və texnologiyalarından maksimum səviyyədə istifadə edilmir;
* Bəzi universitetlərdə təhsilin keyfiyyəti və şəffaflıq təlabata cavab vermir;
* Bir çox təhsil müəssisələrində təhsil infrastrukturları təlabata uyğun deyil;
* Bir sıra universitetlərdə təhsilin nəticələrinə görə cavabdehlik və idarəetmə mexanizmində bir sıra çatışmamazlıqlar vardır;
* Bəzi təhsil müəssisələrində təhsil verənlərin əmək haqqı təhsilin

nəticə və keyfiyyətlərinə uyğun aparılmır və s.[[1]](#footnote-1)

Ümumiyyətlər qeyd edə bilərik ki, təşkilatın effektivliyi ilk növbədə bilik, bacarıq və işçilərin uyğun münasibəti ilə müəyyən edilir. Seçim olduğu halda, işçilər modellərin parametrlərinə uyğun olaraq yüksək səviyyədə iş yerləri, lazımi biliklərə sahib insanlar və onların bacarıqları, təşkilatın inkişafını təmin edən əsas amil kimi kadr hazırlığına çevrilir. Təhsil, kadr inkişafı və müvəffəqiyyət hər hansı bir təşkilatın fəaliyyət göstərməsi üçün ən vacib şərtdir. Təhsilin keyfiyyəti və davamlı təhsil prosesinin məzmunu təşkilatda fərdin daha da intellektual olmasına, yaradıcılığın inkişafına yönəldilməlidir.[[2]](#footnote-2)

Bu vəziyyətdə büdcəsi əsasən müəssisələrin yatırımlarından ibarət olan təhsil müəssisələri öz sifarişçiləri qarşısında böyük bir məsuliyyət daşımalıdırlar. Müəssisələr və təhsil müəssisələri arasında səmərəli əməkdaşlıq edilməli olan beş əsas prinsip təklif olunur:

1. personalın qarşılıqlı məlumatları;
2. tələbələr daxil olmaqla qarşılıqlı məsuliyyət;
3. müəllim heyətinin sertifikatlaşdırılması;
4. rəqabət əsasında əməkdaşlıq.[[3]](#footnote-3)

Tədqiqat işində müasir iqtisadi ədəbiyyatlarda insanın iqtisadi mahiyyəti ilə bağlı kateqoriyalardakı uyğunsuzluqlara aydınlıq gətirmək üçün bəzi məqamlara da diqqət yetirilmişdir: bəzi ədəbiyyatlarda nəinki insan resursları ilə insan potensialı, hətta insan kapitalı anlayışı da eyniləşdirilir. Fikrimizcə, burada ən mühüm incəlik insan kapitalı anlayışının məzmununun insanların istehsal prosesində iştirak edə bilmək bacarıqlarının da daxil olmasıdır.

Müvafiq olaraq insan kapitalını aşağıdakı tərkib hissələrinə bölmək olar:

1) ümumi insan kapitalı-müxtəlif iş yerləri və təşkilatlarda istifadə edilən bilik, bacarıq, vərdişlər;

2) spesifik insan kapitalı-müəyyən iş yerləri və konkret şirkətlərdə istifadə edilən bilik, bacarıq, vərdişlər;

3) insanlarda intellektual kapital formasında təcəssüm olunan təhsil, sağlamlıq, peşə və ixtisas təcrübəsi və bilikləri. Tədqiqat işində insan kapitalının hesablanmsının aşağıdakı düsturu təqdim edilmişdir:

***İK = Ks + Km + Kt***

Burada-İK – insan kapitalı; Kt – təhsil kapitalı; Ks- sağlamlıq kapitalı; Km – mədəniyyət kapitalıdır.[[4]](#footnote-4)

Bu baxımdan tədqiqat işində müəssisələrdə təşkilatı mədəniyyət anlayışının elmi termin kimi mahiyyəti, insan resursları menecmentində peşə mədəniyyətinin elmi paradiqmaları və metodoloji yanaşmaları detallı şəkildə təhlil edilmişdir. Ümumiyyətlə, hal-hazırda ali təhsilin inkişafı yaxın və uzunmüddətli perspektivlərdə ölkəmizin sosial-iqtisadi inkişafının üstün istiqamətlərindən biri kimi diqqəti cəlb etməkdədir. Belə ki, Ali təhsil sisteminin dövrün tələblərinə uyğun yenilənməsi prosesində həyata keçirilən tədbirlərin əsas ana xətti Azərbaycanın dövlət başçısının 22 may 2009-cu il tarixli 295 №-li sərəncamı ilə təsdiq olunmuş 2009-2013-cü illər üçün icrası nəzərdə tutulan və Azərbaycan Respublikasının ali təhsil sistemində zəruri olan islahatların keçirilməsi üzrə üzrə Dövlət Proqramı ilə tənzimlənmişdir. Eyni zamanda bu proses hal-hazırda ölkəmizdə fəaliyyət göstərən ali təhsil müəssisələrinin bakalavriat və magistratura səviyyələrində*,* əsas (baza ali) tibb təhsilində və AMEA-nın magistratura səviyyəsində kredit sistemi ilə tədrisin təşkili qaydaları, Azərbaycan Respublikası Nazirlər Kabinetinin qəbul etdiyi 24 dekabr 2013-cü il tarixli 348 nömrəli qərarının icra olunması ilə aparılmaqdadır. Bu baxımdan da təhlillərin əsasında qeyd etmək olar ki, aparılan milli və dünyəvi dəyərləri özündə əks etdirən təhsil siyasəti həmdə dövlətin milli maraqlarını təmin etməklə onu ictimaiyyət üçün təqdim etməkdədir.

Belə ki, statistik göstəricilərdən də məlum olur ki, 2017-2018-ci tədris ilinin əvvəlinə ölkədə cəmi 51 ali təhsil müəssisəsi fəaliyyət

***Cədvəl 2.***

***Dövlət və özəl ali təhsil müəssisələri haqqında statistik məlumatlar***

|  |  |  |  |  |  |
| --- | --- | --- | --- | --- | --- |
|  | **2017/**  **2018** | **2018/**  **2019** | **2019/**  **2020** | **2020/**  **2021** | **2021/**  **2022** |
| Ali təhsil müəssisələrinin sayı | 51 | 52 | 52 | 52 | 51 |
| Təhsil alan tələbələrin sayı -cəmi, nəfər | 167677 | 176723 | 187654 | 198707 | 212173 |
| Əhalinin hər on min nəfərinə düşən tələbələrinin sayı | 171 | 179 | 189 | 199 | 211 |
| Ali təhsil müəssisələrinə qəbul tələbələrin sayı: | | | | | |
| bakalavriat - cəmi, nəfər | 38546 | 42102 | 44324 | 45003 | 45986 |
| magistrant - cəmi, nəfər | 6515 | 6937 | 6998 | 9105 | 10877 |

*Mənbə: www.stat.gov.az*

göstərirdirsə 2021-2022-ci tədris ilinin əvvəlinə ali təhsil müəssisələrinin sayı 51-ə bərabərdir. Sözsüz ki, bir ölkədə son 5 illik müddət ərzində ali təhsil xidmətləri bazarında öz xidmətlərini təklif

edən yeni təhsil müəssisələrinin yaranmaması və ya sayının yalnız bir vahid artması effektiv göstərici hesab etmək olmaz. Həmçinin demək olmaz ki, təhsil xidmətlərinə və yeni ali təhsil müəssisələrinə cəmiyyət üzvlərində tələbat yoxdur. Cədvəlin məlumatlarından görmək olar ki, ali təhsil müəsisilərinə qəbul olan tələbələrin sayı 5 il ərzində bakalavr pilləsi üzrə 19,3% artaraq 38546 nəfərdən 45986 nəfərə, magistr pilləsi üzrə 66,9% dəfə artaraq 6515 nəfərdən 10877 nəfərə çatmışdır.

***Cədvəl 3.***

***Dövlət ali təhsil müəssisələri haqqında statistik məlumat***

|  |  |  |  |  |  |
| --- | --- | --- | --- | --- | --- |
|  | **2017/**  **2018** | **2018/**  **2019** | **2019/**  **2020** | **2020/**  **2021** | **2021/**  **2022** |
| **Dövlət ali təhsil müəssisələri-sayı** | **39** | **40** | **40** | **40** | **40** |
| Təhsil alan tələbələrin sayı-nəfər | 153351 | 161326 | 169015 | 177084 | 187987 |
| Əhalinin hər on min nəfərinə düşən tələbələrin sayı | 157 | 164 | 170 | 177 | 187 |
| Dövlət ali təhsil müəssisələrinə qəbul olunmuş tələbələrin sayı (nəfər): | | | | | |
| bakalavriat | 34975 | 37302 | 38421 | 39417 | 40124 |
| magistrant | 5964 | 6460 | 6552 | 8237 | 9812 |

*Mənbə: www.stat.gov.az*

Qeyd edək ki, Azərbaycanda ali təhsil sahəsindəki fəaliyyət göstərən müəssisələrdən mülkiyyət növünə görə daha çox dövlət təhsil müəssisələri üstünlük təşkil edir. Belə ki, cədvəl 2.1.4. və cədvəl 2.1.5-in məlumatlarından görmək olar ki, son 5 ildə dövlət ali təhsil müəssisələrinin sayı 39-dan 40-dək yüksəlmiş, qeyri-dövlət ali təhsil müəssisələrinin sayı 12-dən 11-ə azalmışdir. Əhalinin hər 10000 nəfərinə düşən qeyri-dövlət ali müəssisələrinin tələbələrinin sayı 5 il ərzində 15-dən 24-ə (nəfər) yüksəlmişdir. Lakin, bu göstərici dövlət ali təhsil müəssisələri üzrə 5 il ərzində 19,1% artaraq, 2017-ci ildə 157 nəfərdən 2021-ci ildə 187 nəfərədək yüksəlmişdır. Eyni zamanda qeyd edək ki, Azərbaycan Respublikasında müstəqilliyin bərpası ilindən etibarən ali təhsilin inkişafının hüquqi əsasları, təhsil müəssisələrinin kadr potensialı hər tərəfli təhlil edilmişdir. Hər bir ölkədə ali təhsilin yüksək səviyyədə təşkili əsasən ümumi təhsilin səviyyəsindən əhəmiyyətli dərəcədə asılıdır.

***Cədvəl 4.***

***Qeyri-dövlət ali təhsil müəssisələri haqqında (tədris ilinin əvvəlində)***

|  |  |  |  |  |  |
| --- | --- | --- | --- | --- | --- |
|  | **2017/**  **2018** | **2018/**  **2019** | **2019/**  **2020** | **2020/**  **2021** | **2021/**  **2022** |
| **Ali təhsil müəssisələrinin sayı** | **12** | **12** | **12** | **12** | **11** |
| Təhsil alan tələbələrin sayı, nəfər | 14326 | 15397 | 18639 | 21623 | 24186 |
| Əhalinin hər on min nəfərinə düşən tələbələrin sayı | 15 | 16 | 19 | 22 | 24 |
| Qeyri-dövlət ali təhsil müəssisələrinə qəbul tələbələrin sayı (nəfər): | | | | | |
| bakalavriat | 3671 | 4800 | 5903 | 5586 | 5862 |
| magistrant | 551 | 477 | 446 | 868 | 1065 |

*Mənbə: www.stat.gov.az*

Qeyd edək ki, dövlət ali təhsil müəssisələrində eyni dövr ərzində professor elmi adı almış heyət üzvlərinin sayı azalmamışdır. Hazırda Azərbaycan Respublikasında məşğul əhalinin yalnız 7,8% təhsil

sahəsində fəaliyyət göstərir. Bu göstərici ölkənin regionlarında, Bakı şəhəri istisna olmaqla 8,4%, daha da aşağı səviyyədədir. Təhsil sahəsində məşğul olanların böyük hissəsi ölkənin paytaxtı və onun ətrafinda yerləşirlər. Belə ki, 2021-2022-ci tədris ilinin əvvəlinə 40 ali təhsil müəssisəsindən 30-u Bakı şəhərində yerləşir. Digər rayonlarda isə 1, 2, 3 ali təhsil müəssisəsini müşahidə etmək olar. Bəzi regionlarda isə belə müəssisələr ümumiyyətlə mövcud deyil.

***Cədvəl 5.***

***Dövlət və qeyri-dövlət аli təhsil müəssisələrində professor-müəllim heyəti (tədris ilinin əvvəlinə, nəfər)***

|  |  |  |  |  |  |
| --- | --- | --- | --- | --- | --- |
|  | **2016/**  **2017** | **2017/**  **2018** | **2018/**  **2019** | **2019/**  **2020** | **2020/**  **2021** |
| **Professor-müəllim heyətinin sayı (əsas heyət) - cəmi** | **14500** | **14569** | **14779** | **15064** | **15235** |
| onlardan: elmi dərəcəsi olanlar: | | | | | |
| elmlər doktoru | 1162 | 1140 | 1252 | 1228 | 1239 |
| fəlsəfə doktoru | 5694 | 5571 | 5937 | 5988 | 6075 |
| elmi adı olanlar: | | | | | |
| Professor | 1104 | 1058 | 1148 | 1141 | 1132 |
| Dosent | 3645 | 4064 | 3900 | 4172 | 4156 |

*Mənbə: www.stat.gov.az*

Bu kontekstdə qeyd etmək istərdik ki, 2030-cu ilədək olan milli prioritetlərdə işğaldan azad olunmuş ərazilərə böyük qayıdış üzrə tədbirlər çərçivəsində bu regionlarda Respublikada fəaliyyət göstərən ali məktəblərin filiallarının açılması və yeni həm dövlət, həm də özəl ali təhsil müəssisələrinin təsis edilməsi qeyd olunan ərazilərdə həm məşğulluğun təmin olunmasına, həm də müxtəlif yönümlü ixtisaslı kadrlara olan tələbatı ödəməyə xidmət edə bilər. Elmin inkişafı üçün birbaşa və ya dolayı xərclər iqtisadi artım amilinə çevrilir. Buna görə hər bir ölkə elmin davamlı inkişafına xüsusi diqqət yetirir.[[5]](#footnote-5)

Azərbaycanda bu metodların tətbiqinin imkanları yerli idarəetmə mədəniyyətinə uyğunlaşdırılmaqla aparılmalıdır. Xüsusən də bu məsələ son zamanlar qlobal miqyasda inteqrasiya proseslərinin genişləndiyi, astanasında dayandığımız “Z dövrü” nəslinin ictimai həyatda təsirinin gücləndiyi bir zamanda çox aktualdır. Ali təhsil sistemi qabaqcıl elmi tədqiqatları və innovasiyaları generasiya edən bir mexanizmdir. Elm və innovasiyalar isə insan amilinin inkişafı, onun özünü cəmiyyətdə ifadə etmə və təsdiq etməsi ilə üzvi şəkildə bağlıdır. İnsan amilinin inkişafı isə öz növbəsində bir iqtisadi resurs kimi insan resurslarının inkişaf etdirərək ölkənin insan kapitalına və milli sərvətinə çevirir. Azərbaycanda təhsil sistemini nəzərdən keçirsək qeyd edə bilərik ki, bu gün inkişafla yanaşı müəyyən qədər də çətinliklərlə qarşılaşır və bu çətinliklər ikili təbiətə malikdir. Birinci məqam bu çətinliklər qlobal təhsil böhranının təsiri ilə şərtlənmiş amillər və təhsilin inkişafının mövcud dünya tendensiyaların nəticəsi ilə bağlıdır. İkincisi isə bu çətinliklər ümumiyyətlə cəmiyyətdə mövcud olan sosial-mədəni çətinliklərin təsiri altında formalaşır. Eyni zamanda qeyd etdiyimiz bu sosial-mədəni çətinliklər müasir Azərbaycan cəmiyyətinin bütün sferalarının fəaliyyətinin yenidən aktiv formada islahatlara uğraması, həmçinin, də ali təhsil sisteminin islahatlara uğraması və yenidən qurulması şəraitində baş verir. Bütün bu amillərdə öz növbəsində ali təhsilin keyfiyyətinin idarə olunması sisteminin səmərəli fəaliyyətinə birbaşa təsir göstərir. Belə ki, məhz bu sistemin qapalılığı, bu günkü sosial-mədəni, iqtisadi və təşkilati mühitin şərtlərinə uyğun gəlməməsi sosial-iqtisadi ziddiyyətlərin meydana gəlməsinin əsasında durur və bu ziddiyyətlər sistemin tərkib elementləri arasında qeyri tarazlığa gətirib çıxarır. Həmçinin, ali təhsilin keyfiyyətinin idarə olunmasının strukturu əsasən, hələ də yuxarıdan diqtə olunma prinsip üzərində qurulur və bu zaman sistem yanaşmanın tələbləri, qanun və prinsipləri eləcə də, yeni şərait nəzərə alınmır. Bu baxımdan ali təhsil müəssisələrinin akademik müstəqilliyi məsələlərinə xüsusi diqqət yetirmək lazımdir. Həmçinin, müasir dünyanın tələblərinə cavab verməkdən ötrü öz tədris və tədqiqat fəaliyyətində universitetlər siyasi və iqtisadi baxımdan hakimiyyətindən asılı olmamalıdırlar. Elm, tədqiqat, təhsil və tədrisin sərbəstliyi ali təhsil müəssisələrinin əsas prinsipi olduğundan, dövlət və eləcədə təhsil müəssisələri öz səlahiyyətləri çərçivəsində bu cəhətin tələblərinə uyğun fəaliyyətlərini tənzimləməlidirlər. Yuxarıda qeyd edilənlərin fonunda təhsil sistemində innovasiyalı məkanın yaradılması elmi tədqiqatların stimullaşdırılmasını zəruri edir. Bu da yüksək ixtisaslı, peşəkar elmi kadrların yetişdirilməsi ilə mütləq şəkildə bağlıdır. Həmçinin bu tələblər ali təhsil sisteminin qarşısında yeni vəzifələr qoyur. Aparılan müşahidələr göstərir ki, inkişaf etmiş ölkələrdə fundamental elmi tədqiqatların əsas icraçıları sırasında aparıcı ali məktəblər, universitetlər yer almaqdadır. Məsələn, Böyük Britaniya istisna olmaqla, Avropanın əksər ölkələrində, eləcə də ABŞ-da fundamental elmi tədqiqatlar üstünlük təşkil edir. Böyük Britaniya isə Avropa elmində xüsusi yer tutmaqdadır. Çünki fundamental tədqiqatlar əsasən biznes subyektləri tərəfindən aparılır, ancaq burada dövlətin də payı kifayət qədər böyükdür. Asiya ölkələrinə nəzər yetirdikdə görə bilirik ki, fəaliyyət sahələri arasında fundamental tədqiqatlar üçün xərclərin bölüşdürülməsinin qeyri-bərabərliyi müşahidə olunmaqdadır. Bu kontekstdə qeyd etmək zəruridir ki, Azərbaycan və bir sıra MDB ölkələrində tədqiqatlara çəkilən vəsaitlərın əsas hissəsi özəl sektor tərəfindən yox, daha çox dövlət tərəfindən ayrılır.

**Tədqiqatın yekununda aşağıdakı nəticələr əldə edilmişdir:**

Bu dissertasiya çərçivəsində aparılan araşdırmanı yekunlaşdıraraq aşağıdakı nəticələrə gəlmək olar:

Müasir şəraitdə Azərbaycan Respublikasında tədris texnologiyalarının köklü surətdə yeniləndirilməsi, milli iqtisadiyyatın bütün səviyyələrində prinsipial yeni idarəetmə sisteminin strukturunun yaranması, ali təhsil prosesinin sosial-iqtisadi inkişafla balanslaşdırılması, eləcə də bu balanslaşdırmanın həm milli, həm regional və sahəvi, həm də ayrıca götürülmüş ali təhsil müəssisəsi səviyyəsində ali məktəbin idarə olunmasının yeni metodlarının işlənib hazırlanmasi və tətbiqi zəruridir.

Eyni zamanda ali təhsilin keyfiyyətinin idarə olunması sısteminin optimal, modelində aşağıdakı alt sistemlər öz əksini tapmalıdır:

* 1. Ali təhsilin keyfiyyətinin idarə olunması sisteminin təşkili və idarə olunması alt sistemi;
  2. Ali təhsilin zəmanətli keyfiyyətinin təmin olunmasının alt sistemi;
  3. Ali təhsilin keyfiyyətinin idarə olunması sisteminin təhsil mühiti alt sistemi;
  4. Ali təhsilin keyfiyyətinin idarə olunmasi sisteminin auditor nəzarəti və qiymətləndirilməsi alt sistemi;
  5. Ali təhsilin keyfiyyətinin idarə olunması sisteminin özünü tənzimləmə alt sistemi.

Hesab edirik ki, tədqiqat işində qeyd etdiyimiz ali təhsil sisteminin optimal modelinin əsas alt sistemlərinə uyğun olaraq, ali təhşilin keyfiyyətli idarə olunması sisteminin optimallaşdırılmasinın prioritet istiqamətləri aşağıdakılar olmalıdır:

* + - * 1. Ali təhsilin keyfiyyətinin idarə olunması sisteminin təşkili və idarə olunması alt sistemi üzrə ali təhsilin keyfiyyətinin idarə olunması sistemində dövlətin rolunun minimumlaşdırılması, peşəkar fəaliyyətin bütün növlərinin sertifikatlaşdınlmasının, xüsusilə də, bu peşə hazırlığı üzrə kadrların və pedaqoji müəllim heyətin sertifikatlaşdınlmasının həyata keçirilməsi;
        2. Ali təhsilin zəmanətli keyfiyyətinin təmin olunmasının alt sistemi üzrə ali təhsil standartlarının müəyyənləşdirilməsi texnologiyasının işlənib hazırlanması üzrə ali təhsil müəssisələrinin tədris fəaliyyətinin keyfiyyətinin qiymətləndirilməsinin adekvat meyarlarının işlənib hazırlanması;
        3. Ali təhsilin keyfiyyətinin idarə olühması sisteminin təhsil mühiti alt sistemi üzrə-təhsil müəssisələrinin real müstəqil fəaliyyətinin təmin olunması, onların hüquqlarının və akademik azadlığının təmin olunması;
        4. Ali təhsilin keyfiyyətli idarə olunması sisteminin auditor nəzarəti və qiymətləndirilməsi alt sistemi üzrə struktur və peşəkar birliklər tərəfindən təhsil müəssisələrinin ictimai akkreditasiyasının həyata keçirilməsində ictimai qurumların, biznes strukturlarının və təhsil müəssisələrinin iştirak etdiyi müstəqil birliklərin rolunun gücləndirilməsi, kütləvi informasiya vasitələrinin rolunun aktivləşdirilməsi;
        5. Ali təhsilin keyfiyyətinin idarə olunması sisteminin özünütənzimləmə altsistemi, üzrə-sistemin açıqlığının təmin olunması, ölkədə ali təhsil sahəsində real rəqabətin meydana çıxması üçün şəraitin yaradılması, ali təhsilin keyfiyyətinin idarə olıunması sisteminin alt sistemləri arasında əlaqələrin təkmilləşdirilməsi.

Beləliklə, ali təhsil sistemində insan resurslarının idarə edilməsi sahəsində yuxarıda qeyd olunan problemlərin əksəriyyəti ali təhsil müəssisələrində insan resurslarının idarə edilməsinin təşkilinin qeyri-səmərəliliyi ilə bağlıdır. Ali təhsil müəssisələrində insan resurslarının idarə edilməsinin keyfiyyətinin yüksəldilməsi zərurəti ilk növbədə ölkənin təhsil müəssisələrinin təhsil sahəsindəki müasir, qabaqcıl beynəlxalq təcrübənin tətbiqində və ali təhsil müəssisələrinin fəaliyyətinin ictimai və dövlət akkreditasiyası və tənzimlənməsi, formal nəzarət prinsiplərindən daha təsirli və hərtərəfli, yəni keyfiyyət diaqnostikası nəzarəti metodlarına keçidlə əlaqədardır. Ali təhsil müəssisələrinin fəaliyyətinə nəzarət prosesində belə nəzarət prinsiplərinə keçidi ali təhsil sahəsində insan resurslarının idarə edilməsi sisteminin inkişafını əks etdirən dörd əsas qrup parametrləri nəzərdə tutmalıdır:

1. Ali təhsil müəssisələrinin insan resursları potensialının artırılması perspektivlərinin qiymətləndirilməsi;
2. Ali təhsil müəssisələrinin insan resursları siyasətinin səmərəliliyinin qiymətləndirilməsi;
3. İnsan resurslarının idarə edilməsi, heyətin fəaliyyətinə daxili nəzarət və idarəetmə prosedurlarının qiymətləndirilməsi;
4. Xüsusilə, özəl ali təhsil müəssisələrində korporativ idarəetmə və insan resurslarının idarə edilməsinin keyfiyyətinin qiymətləndirilməsi və s.

**Tədqiqat işinə dair müəllifin aşağıdakı elmi əsərləri dərc olunmuşdur:**

1. Kazımov A.Ə., “Müəssisənin idarə edilməsində işgüzar etikanın rolu”, Azərbaycan Universiteti, “Azərbaycan inkişaf etmiş cəmiyyətə doğru: reallıqlar, perspektivlər mövzusunda ümumrespublika elmi-praktik konfrans, “Elm və təhsil”, s.130-132, Bakı-2011, (785 işarə);
2. Kazımov A.Ə., “İnformasiya cəmiyyətində müəssisələrdə insan resurslarının idarəedilməsində informasiya mədəniyyəti”, Azərbaycan Universiteti, “Müasir dünyada inteqrasiya və müqavimət prosesləri” mövzusunda beynəlxalq elmi konfrans, “Elm və təhsil”, s.223-225, Bakı-2012, (1333 işarə);
3. Kazımov A.Ə., “Müəssisələrdə kadr planlaşdırılması insan resurslarının idarə edilməsinin zəruri inkişaf istiqaməti kimi”, İpək Yolu Jurnalı (ISSN 1810-911X), №2/2013, s.5-9, (1496 işarə);
4. Kazımov A.Ə., “Müəssisələrdə insan resurslarının formalaşması, səmərəli istifadəsi və kadr siyasətinin əsas istiqamətləri”, İpək Yolu Jurnalı (ISSN 1810-911X ), №3/2013, s.37-44, (1411 işarə);
5. Kazımov A.Ə., “İnsan resurslarının idarə edilməsi elminin konseptual əsaslarının formalaşması və müasir inkişaf aspektləri”, Azərbaycanın vergi jurnalı, №3 (123)/2013, s.163-172, (2686 işarə);
6. Kazımov A.Ə., “İnsan resursları depatramentinin funksional inkişaf dinamikası və ona təsir edən amillər”, İpək Yolu Jurnalı (ISSN 1810-911X ), №4/2015, s.88-96, (1906 işarə);
7. Kazımov A.Ə., “Müəssisələrdə insan resursları menecmentinin inkişaf texnologiyaları: konsultasiyalar, paradiqmalar və instrumenta­ri­lər”, Azərbaycan Universiteti, “Modernləşmə şəraitində milli iqtisadiyyatın inkişafının aktual problemləri və perspektiv istiqamətləri”, Respublika elmi konfransının matrealları, s.75-80, Bakı-2018, (3495 işarə);
8. Kazımov A.Ə., “Ali təhsil müəssisələrində insan resurslarinin idarəedilməsinin bəzi aktual məsələləri”, Bakı Mühəndislik Universiteti, “Gənc tədqiqatçıların IV Beynəlxalq elmi konfransı”, Beynəlxalq elmi konfransın materialları, s.364-369, Xırdalan ş. 2020, (2396 işarə);
9. Kazımov A.Ə., “İnsan resursları menecmentində peşə mədəniyyətinin paradiqmaları və onun komponentləri”, Azərbaycan Turizm və Menecmet Universiteti, İdarəetmədə multikultural dəyərlər, Beynəlxalq elmi konfransın materialları, s.75-81, Bakı-2020, (3510 işarə);
10. Kazımov A.Ə., “Müəssisədaxili təhsil insan resurslarının idarə edilməsi potensialının inkişaf texnologiyası kimi”, Bakı Mühəndislik Universiteti, “Gənc tədqiqatçıların V Beynəlxalq elmi konfransı”, Beynəlxalq elmi konfransın materialları, Xırdalan ş-2021, s.659-664, (2319 işarə);
11. Kazımov A.A., “İşletmelerde insan kaynakları yönetiminin yeterlilikleri ve geliştirme yönleri” (Müəssisələrdə insan resursları menecmentinin kompetensiyaları və onun inkişaf istiqamətləri), İqtisadi İnkişaf və Sosial Araşdırmalar İnsitutu (İKSAD, Türkiyə), Tokio Sammiti-3. Müasir Elmlərin İnnovativ Tədqiqatları. Beynəlxalq Müasir elmi tədqiqatlar konfransı, s.77-83, Tokio-2021, Yaponiya, (2581 işarə);
12. Kazımov A.A., “İnsan kaynakları yönetimində eğitim organuzasyonuile ilgili bazı günsel konular” (İnsan resurslarinin idarə edilməsində təhsilin təşkili ilə bağli bəzi aktual məsələlər), Taras Şevçenko adına Kiev Milli Dövlət Universiteti, VI Beynəlxalq Sosial elmlər konfransı, Kiev, Ukrayna, 2021, s.166-173, (3464 işarə);
13. Kazimov A.A., “Problems of institutional regulations of labour market and staff training in the education system of Azerbaijan” (Azərbaycanda ali təhsil sistemində kadr hazırlığıvə müasir əmək bazarının institusional tənzimlənməsi problemləri), научный журнал «Экономика и предпринимательство», № 1 2021 q. (Vol. 15. Nom1), Москва, (3346 işarə);



Dissertasiyanın müdafiəsi 25 iyun 2023-cü il tarixində saat 1600-da Azərbaycan Respublikasının Prezidenti yanında Ali Attestasiya Komissiyasının Azərbaycan Kooperasiya Universiteti nəzdində fəaliyyət göstərən ED 2.46 Azərbaycan Kooperasiya Universiteti və Bakı Biznes Universitetinin birgə Dissertasiya şurasının iclasında keçiriləcək.

Ünvan: AZ1106, Azərbaycan Respublikası, Bakı şəhəri, Nəcəf Nərimanov küçəsi, 93.

Dissertasiya ilə Azərbaycan Kooperasiya Universitetinin kitabxanasında tanış olmaq mümkündür.

Avtoreferatın elektron versiyası Azərbaycan Kooperasiya Universitetinin rəsmi internet saytında ([www.aku.edu.az](http://www.aku.edu.az)) yerləşdirilmişdir.

Avtoreferat 25 may 2023-cü il tarixində zəruri ünvanlara göndərilmişdir.

Çapa imzalanıb: 24.05.2023

Kağızın formatı: 80 qr/m2 A5

Həcm: 40304 işarə

Tiraj: 100

1. İbrahimov İ. H. Regionların və işğaldan azad edilmiş ərazilərin inkişaf istiqamətləri. - Bakı: Kooperasiya nəşriyyatı. -2022. -240 s. [↑](#footnote-ref-1)
2. Карякин А.М. Управление персоналом: Электронное учеб. пособие. 3-я редакция/ Иван. гос. энер. ун-т. -Иваново, -2005. -c.96 [↑](#footnote-ref-2)
3. Biznesin təşkili və idarə edilməsi. Dərslik. Müəlliflər Qrupu / tərt. ed. A.B. Abbasovun iştirakı ilə Biznes inzibatçılığı kafedrasının əməkdaşları. - Bakı: “İqtisad Universiteti” nəşriyyatı. -2011. -s 92-98 [↑](#footnote-ref-3)
4. İsmayılov Ç. Davamlı inkişaf naminə kadr potensialının təkmilləşdirilməsi: Azərbaycan modeli. / İsmayılov Ç., Abdullayev Ə., Qurbanova G., Hüseynova, Həsənov A. - Bakı: Azərbaycan Respublikası Prezidenti yanında Elmin İnkişafı Fondu. “MTM İnnavation MMC” nəşriyyatı. -2018.- s. 102. [↑](#footnote-ref-4)
5. https://data.worldbank.org/ [↑](#footnote-ref-5)